b'\n_START_ARTICLE_\nSkoger og Konnerud historielag\n_START_PARAGRAPH_\nSkoger og Konnerud Historielag er en lokalhistorisk interesseorganisasjon for bydelene Skoger og Konnerud i Drammen kommune. I lagets form\xc3\xa5lsparagraf heter det: "Skoger og Konnerud Historielag har som form\xc3\xa5l \xc3\xa5 verne om kulturminner, samle muntlige og skriftlige tradisjoner om liv og arbeid i eldre tider, og spre kunnskaper om fortiden i sitt virkeomr\xc3\xa5de. Dette s\xc3\xb8kes oppn\xc3\xa5dd bl.a. ved \xc3\xa5 samle, registrere og restaurere minner av historisk interesse som knytter seg til n\xc3\xa6rings- og kulturliv, til slekter, g\xc3\xa5rder og boplasser." Skoger og Konnerud Historielag hadde 561 medlemmer i 2010. Laget opprettet i 2007 egne nettsider med informasjon om lagets virksomhet.\n_START_SECTION_\nBakgrunn\n_START_PARAGRAPH_\nSkoger og Konnerud Historielag ble stiftet i 1975. Den f\xc3\xb8rste oppgaven var \xc3\xa5 registrere gamle jordbruksredskaper. Disse ble samlet p\xc3\xa5 g\xc3\xa5rden Mellom \xe2\x80\x93 Borge i Skoger under betegnelsen \xe2\x80\x9dbygdesamlingen\xe2\x80\x9d. Etter fem \xc3\xa5rs drift utga laget et tilbakeblikk i form av heftet \xe2\x80\x9dVi ser tilbake", med mye historisk stoff fra tidligere Skoger kommune som var lagets nedslagsfelt fra starten. Senere ble \xc3\x85skollen og Tangen skilt ut som eget lag. I 2004 konsentrerte man arbeidsomr\xc3\xa5det til bydelene Skoger og Konnerud \xe2\x80\x93 og byttet navn til Skoger og Konnerud Historielag. Laget arrangerer historiske vandringer og h\xc3\xb8stm\xc3\xb8te med kulturhistorisk innhold. Medlemmer av lagets styre deltar ogs\xc3\xa5 i m\xc3\xb8ter med kommune, bydelsm\xc3\xb8ter, foreninger og andre organisasjoner der det er naturlig \xc3\xa5 v\xc3\xa6re representert.\n_START_SECTION_\nDet dramatiske selskab\n_START_PARAGRAPH_\nHistorielaget etablerte allerede i 1979 teatergruppa "Det Dramatiske Selskab". S\xc3\xa5 godt som hvert eneste \xc3\xa5r siden har teatergruppa fremf\xc3\xb8rt skuespill. De f\xc3\xb8rste 20 \xc3\xa5rene i stor grad historiske spill med Goro Halden som forfatter mens Kai-Roger Olsen har forfattet de siste \xc3\xa5renes spill som ogs\xc3\xa5 har hatt samfunnssatiriske karakter._NEWLINE_En glad gjeng med mer enn 20 amat\xc3\xb8rskuespillere har gledet mange. Ved framf\xc3\xb8ringer under R\xc3\xb8nnehuedagen har det v\xc3\xa6rt mellom 200 og 600 tilskuere p\xc3\xa5 forestillingene.\n_START_SECTION_\nFotogruppa\n_START_PARAGRAPH_\nFotogruppa samler og registrerer bilder fra Skoger og Konnerud, og det historiske bildearkivet inneholder mer enn 3.100 bilder. Fotogruppa tar i mot bilder fra alle situasjoner, hendelser og milj\xc3\xb8er. De blir digitalisert og arkivert. Gruppa stiller seg til disposisjon for foreninger o.a. med hensyn til visning av bilder, og det er ogs\xc3\xa5 mulig \xc3\xa5 f\xc3\xa5 kopier av bilder. For medlemmer er bildearkivet tilgjengelig via hjemmesiden www.skhist.no. Mange av de historiske bildene er ogs\xc3\xa5 lagt ut p\xc3\xa5 lagets Facebook-sider.\n_START_SECTION_\nHistorielagsnytt\n_START_PARAGRAPH_\nLaget har fra 1982 utgitt eget medlemsblad \xe2\x80\x93 Historielagsnytt. Bladet kommer ut to ganger i \xc3\xa5ret. I tillegg til \xc3\xa5 formidle aktiviteter i laget, har bladet ogs\xc3\xa5 reportasjer fra n\xc3\xa6rmilj\xc3\xb8et.\n_START_SECTION_\nBygdesamlingen\n_START_PARAGRAPH_\nP\xc3\xa5 Mellom-Borge i Skoger har laget etablert utstillinger under navnet "Bygdesamlingen". Laget har i sitt eie n\xc3\xa6rmere 500 gjenstander fra dagliglivet p\xc3\xa5 landsbygda, blant annet jordbruksredskaper fra Skoger. Samlingen er \xc3\xa5pen for skoler og publikum for\xc3\xb8vrig etter n\xc3\xa6rmere avtale.\n_START_SECTION_\nB\xc3\xb8ker og hefter\n_START_PARAGRAPH_\nHistorielaget har i egen regi gitt ut heftet "Folk og f\xc3\xa0r", som omhandler boplasser, stier og veier i gamle Skoger kommune. Laget har ogs\xc3\xa5 gitt ut boka " Vandring langs et vassdrag" som omhandler omr\xc3\xa5det rundt Verkenselva fra Konnerudkollen til golfbanen i Skoger. I tillegg selger laget Erik Bj\xc3\xb8rl\xc3\xb8w-Larsen og Jo Sell\xc3\xa6gs praktbok om Konnerudverket.\n_START_SECTION_\nR\xc3\xb8nnehue og Skjeldrumsaga\n_START_PARAGRAPH_\nBoplassen R\xc3\xb8nnehue inne p\xc3\xa5 Vestskauen disponeres av Skoger og Konnerud Historielag etter avtale med eieren Selvik Bruk.. Plassen er restaurert av laget. P\xc3\xa5 R\xc3\xb8nnehue arrangeres ogs\xc3\xa5 R\xc3\xb8nnehuedagen samme helg som Vestkogjegernes minnedag finner sted ved bautaen p\xc3\xa5 Vestskogen. Laget har ogs\xc3\xa5 tatt ansvaret for \xc3\xa5 bevare saga p\xc3\xa5 \xc3\x98vre Skjeldrum g\xc3\xa5rd i Skoger. Gjennom dugnadsinnsats og solide st\xc3\xb8ttespillere er det nedlagt en stor dugnadsjobb.\xc2\xa06. september 2015 ble den restaurerte saga \xc3\xa5pnet for publikum med et nyinnredet, lite skogbruksmuseum i underetasjen.\n_START_SECTION_\nKonnerudverket\n_START_PARAGRAPH_\nArbeidet med \xc3\xa5 bevare Konnerudgruvene startet i regi av historielagets gruveutvalg. Senere etablerte man Stiftelsen Konnerudverket med historielaget som stifter. Det er ingen formelle knytninger mellom historielaget og stiftelsen slik at stiftelsen n\xc3\xa5 er helt frittst\xc3\xa5ende i forhold til historielaget.\n_START_SECTION_\nSti og boplasskomiteen\n_START_PARAGRAPH_\nHistorielaget har en egen sti-og boplasskomite som driver merking av kjente steder i lagets nedslagsfelt. Komiteen holder skilting til historiske steder i omr\xc3\xa5det i stand, og s\xc3\xb8rger dessuten for \xc3\xa5 holde stiene ryddet eller oppretter nye.'